
Styrings- og ledelsesstruktur på fakultets- og instituttnivået 

Innledning

I styremøte 10. mars i år, sak S 08-05 Styrings- og ledelsesstruktur ved Universitetet i Tromsø, fastsatte universitetsstyret styrings- og ledelsesstrukturen på institusjonsnivået, samt rekruttering av rektor og prorektor. Universitetsstyret gjorde følgende vedtak: 

Styrings- og ledelsesstrukturen på institusjonsnivå skal være organisert med en rektor og en prorektor, som er henholdsvis leder og nestleder for universitetsstyret, og en åremålstilsatt universitetsdirektør. Rektor og prorektor velges blant de fast ansatte i undervisnings- og forskerstillinger ved Universitetet i Tromsø.

Styrings- og ledelsesstrukturen ved fakultetene og instituttene utsettes til styremøte 7. april 2005.
Universitetsdirektøren legger med dette frem en sak for universitetsstyret som omhandler styrings- og ledelsesstrukturen på fakultets- og instituttnivået, herunder rekrutteringsmåte for dekan og instituttleder. 

Saken har vært drøftet i de to foregående styremøter, 15. februar og 10. mars, samt til en viss grad i to styremøter i fjor høst i sakene S 46-04 Oppfølging av forslag til ny lov om universiteter og høyskoler (Ot.prp. nr. 79 (2003-2004)) og S 49-04 Ny lov om universiteter og høyskoler – framtidig fakultets- og instituttstruktur – prosjektorganisering og mandat. Universitetsdirektøren ser ikke grunn til å gi en nærmere redegjørelse for bakgrunn for gjennomgangen av ledelses- og styringsstrukturen og Universitetets utfordringer, men viser til saksfremleggene i de ovenfornevnte styresaker, særlig S 08-05 og Del 1 Styring og ledelse - rapport fra prosjektgruppen for gjennomgang av styrings-, organisasjons- og ledelsesstrukturen ved Universitetet i Tromsø. De to sistnevnte dokumentene sendes for ordens skyld ut på nytt, men kun per e-post. 

Universitetsdirektøren vil minne om at denne saken gjelder ledelses- og styringsstruktur ved fakultetene og instituttene. Universitetsstyret vurderte styringsstrukturen ved Universitetsbiblioteket i sak S 35-04. Sentrenes organisering har ved flere anledninger vært utredet, senest i sak S 99-02. I sak S 50-04 ble det vedtatt at U-vetts framtidige oppgaver og organisering skal sees i sammenheng med organiseringen av fakul​tetene og instituttene. For Tromsø museum vil universitetsdirektøren foreslå at en gjennom​gang av Museets oppgaver, funksjon og organisering utsettes til fakultets- og institutt​strukturen er på plass. Først da er det hensiktsmessig å vurdere hvordan en integrasjon/samhandling med de øvrige fagenhetene best kan skje.

I henhold til gjeldende lov om universiteter og høyskoler er det universitetsstyret selv som fastsetter virksomhetens interne organisering på alle nivåer, jf. § 4 nr. 4. Denne bestemmelsen er foreslått videreført i den nye loven, jf. lovutkastet § 9-2 (4). Odelstinget har vedtatt ny Lov om universiteter og høyskoler
. Lagtinget har i møte 17. mars 2005 bifalt loven, og sanksjonering av loven av Kongen i statsråd forventes om kort tid. Loven antas å tre i kraft fra 1. august 2005.

I det følgende gis en beskrivelse av styrings- og ledelsesstruktur på institusjonsnivået. Etter dette beskrives tre hovedmodeller for styrings- og ledelsesstruktur på fakultets- og instituttnivået. Dette er: 

· dagens modell

· modell for enhetlig ledelse på fakultets- og instituttnivået

· modell for delt ledelse på fakultetsnivået og enhetlig ledelse på instituttnivået

Dernest gis en kort oppsummering av høringsuttalelsene, og til slutt gis en vurdering av modellene og ulike forhold knyttet til disse. Basert på de tre hovedmodellene og universitetsstyrets drøftinger av saken legger universitetsdirektøren frem tre alternative innstilinger til vedtak.

Styrings- og ledelsesstruktur på institusjonsnivået

Universitetsstyret er det øverste organet ved Universitetet. Styret har ansvaret for at den faglige virksomheten holder høy kvalitet og for at Universitetet drives effektivt og i overens​stemmelse med de lover, forskrifter og regler som gjelder, og de rammer og mål som gis av overordnet myndighet. Alle beslutninger ved universitetet truffet av andre enn styret, treffes etter delegasjon fra styret og på styrets ansvar. Styret kan delegere avgjørelsesmyndighet dersom ikke annet følger av loven eller andre begrensninger. Se lovutkastet § 9-1.

Styret skal trekke opp strategien for Universitetets utdannings-, forsknings- og annen faglig virksomhet og legge planer for den faglige utviklingen i samsvar med de mål som er gitt av overordnet myndighet. Styret skal fastsette mål og resultatkrav og har ansvaret for at de økonomiske ressurser og eiendom disponeres i overensstemmelse med bestem​melser om dette gitt av overordnet myndighet, og etter forutsetninger for tildelte bevilgninger eller andre bindende vedtak. Styret avgir årsregnskap med redegjørelse for resultatene av virksomheten og legger frem forslag til budsjett for kommende år. Videre skal styret føre tilsyn med rektors ledelse av virksomheten og fastsette instruks for rektor. Styret fastsetter selv virksomhetens interne organisering på alle nivå, og organiseringen må sikre at studentene og de ansatte blir hørt. Se lovutkastet § 9-2.

Styret skal, iht. lovutkastet § 9-3 (1) ha elleve medlemmer og skal bestå av styreleder, tre medlemmer valgt blant ansatte i undervisnings- og forskerstilling, ett medlem valgt blant de teknisk og administrativt ansatte, to medlemmer valgt blant studentene og fire eksterne medlemmer. Hvis rektor er valgt, er rektor styrets leder. Hvis de midlertidig ansatte i undervisnings- og forskerstilling utgjør mer enn 25 %, slik tilfellet er for Universitetet, skal denne gruppen velge ett av styremedlemmene fra de ansatte i undervisnings- og forskerstilling. Dette styremedlemmet samt de to studentrepresentantene velges for ett år. De øvrige medlemmer velges for fire år.

Etter § 9-3 (2) kan styret, med tilslutning fra minst to tredeler av styrets medlemmer (åtte av elleve medlemmer), selv fastsette en annen styresammensetning. Ansatte i undervisnings- og forskerstilling, teknisk og administrativt ansatte, studenter og eksterne skal være tilfredsstillende representert i styret, og ingen av gruppene skal ha flertall alene. I § 9-3 (3) heter det at styret, med tilslutning fra to tredeler av styrets medlemmer, kan fastsette at styret skal ha et flertall av eksterne medlemmer. Departementet er i loven gitt myndighet til å fastsette en annen styresammensetning, jf. § 9-3 (5).

Det er ulike måter å betrakte dagens ledelsesstruktur på, med valgt rektor som styreleder og åremålstilsatt administrerende direktør, jf. sak S 08-05. Noen trekker paralleller mellom Universitetet og andre organisasjoner og påpeker skillet mellom styret og administrasjonen, hvor styreleder og administrerende direktør har nokså klart definerte roller. Andre påpeker at begrepet todelt ledelse ikke gir en dekkende beskrivelse, og at øverste leder for institusjonen er arbeidende styreleder, dvs rektor. Uavhengig av hvilken betraktningsmåte som benyttes, har så vel gjeldende lov som utkast til ny universitets- og høgskolelov tillagt rektor og administrerende direktør ulike oppgaver/roller. 

Lovutkastet § 10-1 har tillagt rektor følgende oppgaver/ansvar:

· styrets leder

· har på styrets vegne det overordnede ansvar for og ledelse av Universitetets virksomhet og fører tilsyn med denne

· har rett til å delta i møter i alle styrer og utvalg ved Universitetet

· avgjør saker i det omfang disse ikke kan utsettes til styret kan komme sammen i møte

· kan gis fullmakt til å avgjøre løpende saker som bør avgjøres før neste ordinære styremøte, og som ikke anses som viktige nok til at ekstraordinært møte innkalles

· i sak om avskjed eller suspensjon kan rektor bare beslutte kortvarlig suspensjon i tjenesten, i påvente av styrets behandling

Lovutkastet § 10-3 har tillagt administrerende direktør følgende oppgaver/ansvar:

· øverste leder for den samlede administrative virksomhet

· sekretær for styret, herunder forberede og gi tilrådning i saker som legges frem for styret

· er personlig eller ved en av sine underordnede sekretær for de øvrige styringsorganer ved Universitetet

· ansvarlig for iverksetting av de vedtak som treffes i Universitetets styringsorganer

· ansvarlig for disponering av ressurser og eiendom i samsvar med de vedtak som er gjort av styret

· ansvarlig for at den samlede økonomi- og formuesforvaltning skjer i samsvar med departementets generelle bestemmelser om økonomiforvaltningen og forutsetninger for tildeling av bevilgninger

· ansvarlig for å utarbeide og legge frem for styret budsjettforslag og årsregnskap og holde rektor løpende orientert om regnskapets stilling i forhold til budsjettet og om andre forhold av betydning for Universitetets virksomhet

· har generell anvisningsmyndighet og er legitimert til å utferdige bindende dokument om Universitetets eiendommer

Gjennom denne beskrivelsen etableres tydelig ulike roller for rektor og direktør, hvor rektor utøver den besluttende myndighet og fører tilsyn med virksomheten, mens direktør utgjør den forberedende og iverksettende instans og er tillagt et særlig ansvar for formuesforvaltningen.

For å klargjøre ansvars- og myndighetområdet for universitetsstyret, rektor, prorektor og universitetsdirektør, er det nødvendig for universitetsstyret å fastsette instrukser for disse. Universitetsdirektøren tar sikte på å legge frem saker for styret som omhandler dette i løpet av 2005. Det er naturlig at det nye styret som trer sammen etter 1. august fastsetter instruksene, med unntak av instruksen for universitetsdirektøren som bør fastsettes før stillingen lyses ut.

Modeller for styrings- og ledelsesstruktur på fakultets- og instituttnivået

Universitetet har fått økt frihet, og med dette er ansvaret for strategisk og god styring kombinert med optimal ressursutnyttelse også økt. For å møte denne situasjonen og de utfordringer som tidligere er beskrevet, bl.a. i sak S 08-05, mener universitetsdirektøren at Universitetet må kjennetegnes av at organisasjonen:

· legger til rette for høy faglig kvalitet og bruker ressursene optimalt

· har evne og kraft til omstilling

· har en intern struktur med klare rapporteringslinjer og klar arbeids- og ansvarsfordeling

· har rask beslutningsvei

· har gode kommunikasjonslinjer internt

· har evne og vilje til faglig samarbeid om undervisning og forskning på tvers av fakulteter og institutter 

· sikrer studenters og ansattes medinnflytelse

Universitetet har i dag en organisasjonsstruktur med tre nivåer: institutt, fakultet og insti​tusjon. Den faglige virksomheten ved Universitetet er organisert i fakulteter og institutter, og denne organisasjonsstrukturen er et grunnleggende premiss for denne styresaken. Organi​seringen av den faglige virksomheten kan beskrives slik:

· Den faglige virksomheten ved Universitetet er organisert i fakulteter og institutter

· Instituttene er underlagt det enkelte fakultet

· Instituttene er etter styrets bestemmelse ansvarlig for undervisning, forskning, faglig utviklingsarbeid og annen faglig virksomhet på bestemte fagområder

Nedenfor vil universitetsdirektøren gjøre rede for tre ulike modeller for styrings- og ledelses​struktur med utgangspunkt i prosjektgruppens beskrivelse av modellene. Det er dagens modell, en modell med enhetlig ledelse på fakultets- og instituttnivået (prosjekt​gruppens anbefaling) og en modell med delt ledelse på fakultetsnivået og enhetlig ledelse på instituttnivået. Innenfor disse modellene kan det gjøres ulike tilpasninger/justeringer, men etter universitetsdirektørens vurdering er det disse hovedmodellene som universitetsstyret må velge blant. 

Dagens modell for styrings- og ledelsesstruktur

Dagens ordning for styring og ledelse på fakultets- og instituttnivået ble sist fastsatt i sak S 27-03 Reglement for styring og ledelse ved avdelingene og grunnenhetene – sammensetning av kollegiale organer. Fakultetet ledes av et fakultetsstyre og instituttet ledes av et instituttstyre. Det velges en faglig leder (dekan) og nestleder (prodekan) for fakultetet blant de ansatte i undervisnings- og forskerstilling. Dekan er leder av fakultets​styret, og fører på styrets vegne tilsyn med fakultetets virksomhet. Tilsvarende gjelder for faglig leder ved instituttet. Fakultetet har en administrasjon med en administrativ leder, fakultetsdirektør. Tilsvarende gjelder for administrasjonen ved instituttet. 

Det enkelte fakultetsstyret har 7, 9, 11, 13 eller 15 medlemmer, og det enkelte instituttstyret har 5, 7, 9 eller 11 medlemmer. Når det gjelder sammensetningen av fakultets- og institutt​styret, skal studentene ha minst 20 % og aldri mindre enn 2 av medlemmene. Videre er sammensetningen for andre grupper basert på følgende fordeling:

Fast tilsatte i undervisnings- og forskerstilling: 
51 - 61 %

Midlertidig tilsatte i undervisnings- og forskerstilling: 
0 - 10 %

Teknisk og administrativt tilsatte: 
5 - 25 %

Representanter for praksisopplæring: 
0 - 20 %

Eksterne medlemmer: 
0 - 20 %

Det juridiske fakultet er gitt mulighet til å ha fem medlemmer, herav en studentrepresentant. 

Både ved Det samfunnsvitenskapelige fakultet og ved Det medisinske fakultet er institutt​lederne medlemmer av fakultetsstyret. Det matematisk-naturvitenskapelige fakultet har fått godkjent tilsvarende ordning, men denne gjøres først gjeldende for neste valgperiode. For dette fakultetet har nåværende ordning imidlertid vært praktisert slik at de fleste av de valgte instituttlederne også har vært instituttenes representanter i fakultetsstyret. Ved Det humanistiske fakultet og ved Norges fiskerihøgskole er instituttlederne ikke medlemmer av fakultetsstyret. Det juridiske fakultet har ikke instituttnivået. 

Utkastet til ny lov omhandler kun institusjonsnivået. Sammensetningen av fakultets- og instituttstyrene er dermed ikke berørt utover bestemmelser om studenters representasjon i kollegiale organ med beslutningsmyndighet. I § 4-4 heter det at studenter skal ha minst 20 % av medlemmene i alle kollegiale organ som tildeles beslutningsmyndighet. Der dette ikke utgjør mer enn ett medlem, skal studentene ha rett til å møte med ytterligere en student med tale- og forslagsrett. Denne bestemmelsen kan fravikes dersom det delegerende organ enstemmig bestemmer noe annet. 

Gjennom ordningen med valgt rektor og tilsatt administrerende direktør, er det to styr​​ings​​linjer ved Universitetet – en faglig og en administrativ. I Ot.prp. nr. 40 (2001-2002) beskrives dette slik: “Valgte ledere for avdeling og grunnenhet utøver sin myndighet etter delegasjon fra institusjonens styre, rektor og avdelings- eller grunnenhetsstyre, og er ikke underlagt administrerende direktørs styringslinje.” Styret delegerer dermed myndighet til to ulike linjer, som til sammen utgjør institusjonens daglige ledelse.
Den faglige delegasjonslinjen går i dagens modell fra universitetsstyret til fakultetsstyrer og videre til instituttstyrer. Det er også en linje i den faglige ledelsen fra rektor via dekan til instituttleder, med utgangspunkt i de fullmakter rektor har på vegne av styret, herunder å føre tilsyn med virksomheten. De faglige lederne er ledere for styrene og samtidig underlagt styrenes beslutninger. Både styre​medlemmene og ledere i den faglige linjen er valgt. 

Den administrative linjen er hierarkisk organisert og definert i forhold til det ansvaret som universitetsdirektøren er tillagt etter universitets- og høgskoleloven samt etter delegasjon fra universitetsstyret. Universitetsdirektørens styringslinje går til fakultetsdirektør og derfra til kontorsjef eller andre administrativt ansatte. I lovutkastet § 10-3 heter det at direktøren er øverste leder for den samlede administrative virksomhet, og at direktøren er ansvarlig for iverksetting av de vedtak som treffes i institusjonens styringsorganer. Dette er en videreføring av formuleringer i dagens lov. I dette ligger at dekan og instituttleder ikke har noen alminnelig instruksjonsmyndighet overfor de administrative lederne på de respektive nivå. ”Disse er allokert av universitetsdirektøren for å utføre visse oppgaver ved avdelingene eller grunnenheten, og forutsetningen er selvsagt at disse utføres lojalt overfor ledelsen her. Men hvis det oppstår konflikt mellom valgt og administrativ avdelings- eller grunnenhetsledelse med hensyn til hvordan jobben skal utføres, og denne konflikten ikke lar seg løse ”lokalt”, må saken legges fram for administrerende direktør som den administrativt ansvarlige. Hvis ikke den valgte ledelse er fornøyd med utfallet av administrerende direktørs vurdering, må den bringe saken inn som klage på den administrative ledelse for rektor eller institusjonens styre.”
 

Dagens modell, slik den fungerer både i styringssammenheng og i daglig ledelse av organi​sasjonen, kan beskrives som i figuren nedenfor (figur 1). Den vitenskapelige ledelseslinjen er tydelig, men fungerer bare gjennom delegasjon fra styrene på de ulike nivåene. Det er derfor begrenset beslutningsmyndighet i denne linjen, og formelle avgjørelser hos faglige ledere er alltid tatt på delegasjon fra et overordnet styre. Den faglige ledelseslinjen er i det daglige en tilsynslinje for rektor samt en linje for konsultasjon og rådgivning.

	Figur 1: Modellen over er en beskrivelse av dagens situasjon ved Universitetet. 




I tillegg til styringsorganene finnes det en rekke rådgivende organer (dvs. uten beslutnings​myndighet) i organisasjonen. Det finnes også utvalg (f.eks. programstyrer, tilsettings​utvalg og forskningsutvalg) med begrenset beslutningsmyndighet. Den nye modellen for studie​organi​sering forutsetter at alle fakulteter har egne programstyrer for studieprogrammene. Disse er forutsatt å ha en avgrenset beslutningsmyndighet. På grunnivå finnes det ulike rådgivende komiteer. Dette innebærer at det kan være flere organer involvert i beslutningsprosesser på samme nivå. Noen har besluttende myndighet mens andre er rådgivende. 

Modell for enhetlig ledelse på fakultets- og instituttnivået (prosjektgruppens forslag)

Prosjektgruppen foreslår i sin rapport en modell med enhetlig ledelse på institutt- og fakultetsnivået hvor det er styrer på begge nivå. På hvert nivå skal det være en faglig-administrativ leder som er arbeidende styreleder. 

Med en innføring av enhetlig ledelse med styrer på fakultets- og instituttnivået kan styrings- og ledelsesmodellen ved Universitetet beskrives som i figuren nedenfor (figur 2). Det nevnes også at som for dagens modell, vil/kan det i tillegg til styringsorganene være en rekke rådgivende organer og utvalg. 

	Figur 2: Enhetlig ledelse med styrer på fakultets- og instituttnivået og delt ledelse på institusjonsnivået – hvor dekan og instituttleder også er leder for det respektive styret, og hvor styre- og stillingsinstruks regulerer forholdet mellom daglig ledelse og styringslinjen. 


Universitetsstyrets delegasjon til rektor og universitetsdirektør samles i en myndighetslinje på fakultetsnivået. Det faglige og administrative ansvar og myndighet samles hos en leder, som vil være leder for den samlede virksomheten. Lederen får dermed et utvidet ansvars- og myndighets​område. Både dekan og instituttleder skal være faglig aktiv, og ha et profesjonelt administrativ støtteapparat. 

Universitetsstyret skal etter denne modellen delegere ansvaret for ”budsjett- og strategi​utforming” direkte til styrene ved fakultetene. Både dekaner, instituttledere, fakultetsdirektører (admini​strasjonen) og styrene får endret myndighetsområder og rapporteringsvei.

Styrer på institutt- og fakultetsnivået: Styrene på institutt- og fakultetsnivået skal være overordnet daglig leder bare på klart definerte områder som budsjett-, strategi- og tilsettingssaker. Dette innebærer en innskrenkning av styrenes ansvar i forhold til dagens situasjon.

Dekanrollen: Dekanen vil rapportere både til universitetsdirektøren og til rektor avhengig av saksfelt. Dekanen vil formelt være fakultetets øverste daglige leder med ansvar for både fag og administrasjon, og vil være ansvarlig overfor styret bare i budsjett- og strategispørsmål. Dekan rekrutteres gjennom valg, men tilsettes på bakgrunn av valg og innstilling i en åremålsstilling. Både rektor og universitetsdirektør vil være dekanens nærmeste overordnede avhengig av saksfelt, men rektor vil ha personallederansvaret.

Instituttlederrollen: Instituttleder vil formelt være instituttets øverste daglige leder med ansvar for både fag og administrasjon. Dekanen vil være nærmeste overordnede i alle spørsmål som ikke berører budsjett- og strategispørsmål for instituttet. Instituttleder tilsettes i en åremålsstilling etter intern eller ekstern utlysning. For å ivareta demokratiske hensyn kan det vurderes i hvilken grad de ansatte skal være med i prosessen frem mot innstilling.

Administrasjonen: De administrative oppgavene vil i store trekk være av samme karakter og omfang som i dag. Den administrative leder (fakultets​direktøren) vil i hovedsak måtte få delegert de samme oppgavene som i dag, og endringen vil være at denne rapporterer til dekanen i stedet for til universitetsdirektøren. Det understrekes imidlertid at det ansvaret som fakultetsdirektøren har i dag, vil bli lagt til dekanen. Tilsvarende vil gjelde for administrasjonen på instituttnivået.

Som nevnt foreslår prosjektgruppen at det skal være styreorganer både på fakultets- og instituttnivået. Dekan skal være leder av fakultetsstyret, og instituttleder skal være leder av instituttstyret. Sammensetningen av styrene på begge nivåene skal ha som prinsipp at de vitenskapelige tilsatte skal være i flertall. For øvrig må de demokratiske hensyn ivaretas overfor samtlige grupper, og studentene må sikres representasjon i henhold til lovens krav. Som for dagens sammensetning åpnes det for eksterne representasjon i styrene.

Det enkelte fakultetsstyret skal bl.a. bestå av dekanen, prodekanen og instituttlederne som en felles grunnmodell for hele Universitetet. Her legger prosjektgruppen vekt på ledelsesmessige argumenter i sammensetningen. At instituttlederne skal være medlemmer av fakultetsstyret vil være i samsvar med dagens sammensetning av styret ved tre fakulteter. 

I modellen legges det opp til at fakultets- og instituttstyrenes ansvar skal innskrenkes sammenlignet med det som gjelder i dag. Styrene skal treffe beslutninger i ”budsjett-, strategi- og tilsettingssaker”. Dette må innebære at den myndighet som i dag er tillagt fakultets- og instituttstyrene i forbindelse med forvaltningen av utdannings- og forskningsvirksomheten, tillegges hhv. dekanen og instituttlederen. Dette vil eksempelvis gjelde fastsettelse/endring av studieplaner, fastsettelse av utfyllende regler til alle sentrale forskrifter, avgjørelse av diverse søknader og klagesaker, innpassing og permisjon fra studiene, oppnevning av sensorer, avgjørelse om det skal holdes ekstraordinær eksamen, avgjørelse om privatister kan ta eksamen i et emne, samt prioritering i ulike faglige spørsmål som anskaffelse av avansert vitenskapelig utstyr og søknader til NFR og EU m v.

Modell for delt ledelse på fakultetsnivået og enhetlig ledelse på instituttnivået 

Denne modellen er i all hovedsak lik dagens modell med hensyn til fakultetsnivået og lik prosjektgruppens anbefalte modell for instituttnivået. Fakultetet ledes av fakultetsstyret, og det velges en faglig leder (dekan) og nestleder (prodekan) for fakultetet blant de ansatte i undervisnings- og forskerstilling. Dekanen er leder av fakultetsstyret, og fører på styrets vegne tilsyn med fakultetets virksomhet. Fakultetene har også en administrasjon med en administrativ leder, fakultets​direktør. Antall medlemmer i og sammensetningen av det enkelte fakultetsstyret blir som for dagens modell. 

I tillegg vil det, med utgangspunkt i de fullmakter rektor har på vegne av styret, etableres en faglig styringslinje fra rektor via dekan til instituttleder. Dette er i dagens modell en tilsynslinje samt en linje for konsultasjon og rådgivning. 

På instituttnivået vil det være en leder, som formelt vil være instituttets øverste daglige leder med ansvar for både den faglige og administrative virksomheten. Delegasjon fra dekan og fakultetsdirektør samles dermed i en myndighetslinje på instituttnivået. Instituttleder skal være faglig aktiv, og ha et profesjonelt administrativt støtteapparat. Instituttlederen vil være leder av instituttstyret, og sammensetningen av styret skal ha som prinsipp at de vitenskapelige tilsatte skal være i flertall. For øvrig må de demokratiske hensyn overfor samtlige grupper ivaretas, og student​ene sikres representasjon i forhold til lovens krav. I likhet med dagens ordning, åpnes det for ekstern representasjon i styrene. Antall medlemmer kan være som i dag. 

Fakultetsstyret vil delegere videre ansvaret for budsjett- og strategi​utforming til instituttstyret i denne modellen. På instituttnivået får både instituttleder, administrasjonen og styret endret myndig​hets​områder og rapporteringsvei.

Instituttlederrollen: Instituttleder vil rapportere både til fakultetsdirektør og til dekan avhengig av saksfelt. Instituttleder vil være ansvarlig overfor styret bare i budsjett- og strategispørsmål. Instituttleder tilsettes i en åremålsstilling etter intern eller ekstern utlysning. For å ivareta de demokratiske hensyn må det ved rekruttering vurderes i hvilken grad de ansatte skal være med i prosessen frem mot innstilling. Dekan og fakultetsdirektør vil være nærmeste overordnede for instituttleder i alle spørsmål som ikke berører budsjett- og strategispørsmål for instituttet. Dekanen vil ha personallederansvaret overfor instituttleder.

Administrasjonen på instituttet: De administrative oppgavene i systemet vil være av samme karakter og omfang som i dag. Administrasjonen ved instituttet vil måtte få delegert de samme oppgavene som i dag, og endringen vil være at denne rapporterer til instituttleder i stedet for til fakultetsdirektør. Det understrekes imidlertid at det ansvaret som administrasjonen har i dag, vil bli lagt til instituttlederen. Den konkrete arbeidsdelingen mellom fakultets- og instituttadministrasjonen vil kunne variere etter størrelsen på så vel fakultet som institutt.

Instituttstyret: Styret på instituttnivået skal være overordnet daglig leder bare på klart definerte områder som budsjett- og strategisaker. 

Med dagens styrings- og ledelsesstruktur på institusjons- og fakultetsnivået og innføring av enhetlig ledelse med styrer på instituttnivået, kan styrings- og ledelsesmodellen ved Universitetet beskrives som i figuren nedenfor (figur 3). Det nevnes også at som for dagens modell vil/kan det i tillegg til styringsorganene være en rekke rådgivende organer og utvalg.

	Figur 3: Delt ledelse på institusjons- og fakultetsnivået og enhetlig ledelse på instituttnivået. Instituttleder er leder for det respektive instituttstyret, og hvor styre- og stillingsinstruks regulerer forholdet mellom daglig ledelse og styringslinjen. Det etableres også en formell faglig styringslinje.


Høringsuttalelser

Universitetsledelsen har avholdt et åpent møte den 28. februar 2005 om ny styrings- og ledelsesstruktur ved Universitetet slik at universitetssamfunnet har kunnet gi sine synspunkter og kommentarer til saken. Prosjektgruppens rapport ble gjort tilgjengelig på Universitetets nettsider i forkant av dette møtet. På møtet ble det gitt en kort presentasjon av prosjekt​gruppens innstilling, og deretter var det åpent for debatt. 

Videre er prosjektgruppens innstilling sammen med saksfremlegget fra sak S 08-05 Styrings- og ledelsesstruktur ved Universitetet i Tromsø sendt på høring til fakulteter og enheter, studentstyret og tjenestemannsorganisasjoner med høringsfrist 29. mars 2005. Høringsuttalelsene følger vedlagt saken. 

Høringsuttalelsene gir ingen entydig tilslutning til den ene eller den andre modellen som ble beskrevet i ovennevnte sak. Flere høringsuttalelser støtter dagens modell, mens andre støtter prosjektgruppens anbefaling. Det kan likevel trekkes frem noen felles trekk ved høringsuttalelsene. Det er en generell oppfatning at det er behov for å gjøre noe med styrings- og ledelsesstrukturen for å møte utfordringene som Universitetet står overfor, men det er som nevnt forskjellig oppfatning av hva som bør gjøres. Enkelte ønsker visse justeringer av dagens modell, mens andre ønsker innføring av en modell med enhetlig ledelse. 

De fleste høringsuttalelsene gir uttrykk for at det er nødvendig å klargjøre ansvar, myndighet og oppgaver for ledere og styrer på alle nivåer i organisasjonen, og dette kan gjøres gjennom instrukser. Det er også nødvendig å gjøre de faglige lederfunksjonene mer attraktiv, bl.a. for å bedre rekrutteringen til disse funksjonene. Samtidig viser flere høringsuttaleleser til at fakultetene og instituttene har begrenset økonomi i forhold til økt lønn eller mer driftsmidler. Flere høringsuttalelser påpeker også at representasjon for de ulike gruppene i styrene må sikres. 

Når det gjelder valgfrihet for fakulteter og institutter med hensyn til styrings- og ledelsesstruktur er det ulike oppfatninger om dette. Enkelte høringsuttalelser peker på at det er viktig med en felles styringsstruktur for hele Universitetet bl.a. for at samme funksjoner (styrer eller ledere) har myndighet, mens andre høringsuttalelser ut fra ulikheter mellom fakulteter og institutter åpner for valgfrihet. Det kan være valgfrihet med hensyn til strukturen mellom fakultetene, men at den er lik innenfor det enkelte fakultetet. Andre ønsker å åpne for ulik struktur også innenfor det enkelte fakultetet.

Universitetsdirektørens vurderinger

Universitetsdirektøren ser det som overordnet viktig at det tydeliggjøres klare styringslinjer fra universitetsstyret og universitetsledelsen til de ulike nivåene i organisasjonen. Det er en vesentlig mangel ved dagens struktur at rektor ikke har en klar instruksjonsmyndighet overfor dekan, og at dekanen ikke har slik myndighet overfor instituttleder. Forholdet mellom styringsorganene kan også med fordel klargjøres.

Videre er det påkrevet med sterkere styring fra universitetsstyret og universitetsledelsen. Med økt konkurranse, økt behov for ekstern finansiering, økte frihetsgrader for institusjonen, sterkere fokus på kvalitetssikring og virksomhetsstyring er det viktig å sikre universitetsstyrets og universitetsledelsen innflytelse på beslutninger som treffes på ul ike nivå ved Universitetet. De evalueringer som er foretatt av institusjonen og ulike fagmiljø, har påpekt en manglende evne til å implementere fastsatte strategier. Departementet har signalisert et sterkere fokus på virksomhetsstyring og kvalitetskontroll. Det vil i større grad etterspørre resultater av ulike tiltak, og vurdere om bruken av ressursene er i samsvar med Stortingets, Regjeringens og universitetsstyrets fastsatte mål og forutsetninger. Universitetsstyrets ansvar i denne sammenheng er i særlig grad understreket. 

Det er i dette saksfremlegget beskrevet tre ulike modeller for styrings- og ledelsesstruktur på fakultets- og instituttnivået, og disse utgjør etter universitetsdirektørens vurdering hoved​modellene for styrings- og ledelsesstruktur som universitetsstyret står overfor. Innenfor disse hovedmodellene er det mulig å gjøre visse justeringer/tilpasninger, og i alle modeller er det mulig å gjøre styringslinjene mellom nivåene klarere enn de er i dag. Modellene har ulike styrker og svakheter, selv om dette kan vurderes forskjellig avhengig av hvilke verdier som vektlegges. Modellene har på flere områder klare likhetstrekk, mens de på andre områder er forskjellige. I det følgende drøftes de ulike modellene.

Alternativ I – Dagens modell

Prosjektgruppen har i sin rapport beskrevet følgende styrker og svakheter med dagens modell
: 

Argumenter for dagens modell:

· Egnet til å sikre bred deltakelse fra alle grupper i universitetssamfunnet i interne beslutningsprosesser

· Kan gi de enkelte fagmiljøer større autonomi og bidra til godt tilpassede løsninger til lokale forhold på grunn av svakere sentral styring og ledelse

· Universitetsstyret har formalisert instruksjonsmyndighet innenfor den administrative linjen 

· Faglige ledere er ikke ansvarlig for å følge opp alle beslutninger i universitetsstyret (De kan dermed opptre noe friere og kanskje ha bedre tid til selv å drive forskning og/eller undervisning) 

· Modellen bidrar til å sikre god administrativ kompetanse i organisasjonen
Argumenter mot dagens modell:

· Uklarhet om ansvarsfordelingen mellom valgt faglig leder/styreleder og administrativ leder

· Uklarhet om hvem som har implementeringsansvaret for vedtak i underordnede styrer 

· Rektor/faglige ledere har dobbeltroller: både som styreledere og som ansvarlig for oppfølging av vedtak

· Rollekonflikt for faglige ledere mellom myndighetsutøvelse og lojalitet til velgerne

· Kompleksiteten kan resultere i en høy tids- og ressursbruk

· Kollektive beslutninger i styrer kan få karakter av kompromissløsninger (favorisering av status quo)

· Kompleksiteten oppleves forvirrende for ansatte i systemet

· Kompleksiteten i systemet skaper rom for uklarheter med hensyn til hvem som har øverste myndighet i ulike situasjoner

En modell for styring og ledelse vil selvsagt kunne vurderes ulikt avhengig av hvilke erfaringer en har. Universitetsdirektøren finner oppsummeringen ovenfor av dagens modell som langt på vei dekkende. Det er verdt å påpeke at prosjektgruppen, som har trukket frem punktene ovenfor, bl.a. består av dekanene, som gjennom mange år har praktisert dagens styrings- og ledelsesmodell.

En fordel med å videreføre dagens modell med én faglig og én administrativ linje, er at styrings- og ledelsesstrukturen blir konsistent fra toppledelse og øverste styringsorgan til det enkelte institutt. Innen gjeldende modell er det en klar instruksjons- og ledelseslinje innen det administrative apparat. Innen den faglige linje er ikke dette like klart, jf. beskrivelsen av modellen ovenfor. Dekanen og instituttlederen får sine fullmakter fra styrene de er valgt til å lede, og styrene får sine fullmakter fra sitt overordnede styre. Linjen mellom rektor, dekan og instituttleder er en linje for utøvelse av rektors tilsynsansvar samt for konsultasjon og rådgivning. 

Skal dagens styrings- og ledelsesmodell videreføres, er det etter universitetsdirektørens vurdering nødvendig med en gjennomgang av myndighet og ansvar på alle nivåer for faglige ledere, administrative ledere og styrer. Det bør også etableres en tydeligere styringslinje mellom rektor, dekan og instituttleder. Dette vil gjøre det klart at rektor er dekanens overordnede, og dekanen instituttlederens overordnede. Videre bør det i instruksene for styrene klart gå frem ansvar, myndighet og oppgaver, herunder forholdet mellom styrene, slik at styringslinjene blir klarere enn i dag. 

Alternativ II – Modell for enhetlig ledelse på fakultets- og instituttnivået (prosjektgruppens forslag)

Den modellen som prosjektgruppen anbefaler, er en kombinasjonsmodell hvor noe av dagens ordning bevares samtidig som det innføres enhetlig ledelse på fakultets- og instituttnivået. Universitetsdirektøren ser følgende styrker med prosjektgruppens forslag til modell:

· Entydig plassering av ansvar og myndighet i fakultetsledelsen
· Klare styringslinjer
· Klarhet i personaloppfølgingen/arbeidsgiveransvaret
· Mindre kompleks beslutningsprosess
· Bedre implementeringsevne
· Mindre tids- og ressursbruk, som vil frigjøre ressurser til Universitetets primæraktiviteter
· Fleksibilitet med hensyn til hvilke grupper som høres i ulike sammenhenger
· Hensyn til deltakelse, medinnflytelse og demokrati ivaretas ved at ansatte og studenter blir hørt – sikrer god legitimitet 
Argumenter mot modellen (ikke uttømmende): 
· Reduserer det demokratiske aspektet ved styringsordningen
· Gjør ansvars- og oppgavefordelingen mellom faglig-administrativ leder og styringsorgan mer uklar
· Vanskeligere å rekruttere administrative ledere med høy kompetanse til underordnede stillinger pga. redusert ansvar og myndighet
· Mer personavhengig ved at mer makt samles hos en person
· Implementeringsevne kan svekkes pga. redusert legitimitet for avgjørelsene
· Arbeidskrevende – faglig aktive ledere
Prosjektgruppen foreslår at fakultetsstyret skal bestå av samtlige instituttledere ved fakultetet. Etter universitetsdirektørens vurdering vil dette kunne sies å innebære at det demokratiske aspektet ved styringsordningen blir redusert sammenliknet med dagens situasjon. Det medisinske fakultet, Det samfunnsvitenskapelige fakultet og Det matematisk-naturvitenskapelige fakultet praktiserer i dag ordningen hvor instituttlederne er medlemmer av fakultetsstyret, og erfaringene med dette synes å være gode. Forskjellen er imidlertid at i dag velges instituttlederne av og blant de ansatte, mens de etter forslaget skal tilsettes etter intern eller ekstern utlysning. De fleste av medlemmene i fakultetsstyret vil altså ikke være valgte. Ansatte instituttledere vil først og fremst ha sitt mandat fra tilsettingsorganet og være ansvarlig overfor og hente sin legitimitet fra dette. Universitetsdirektøren vil likevel holde fast ved prosjektgruppens forslag. Denne ordning kan bidra til bedre informasjonsflyt, bedret konsekvensvurdering av vedtak i fakultetsstyret og bedre oppfølging på instituttnivået av vedtak i fakultetsstyret. De demokratiske aspektene vil bli ivaretatt i tilstrekkelig grad ved representative styringsorganer på institutt- og institusjonsnivået. Med gjennomgående representasjon i fakultetsstyret styrkes den samlede ledelsen ved fakultetet. 

Prosjektgruppen foreslår å beholde instituttstyrene. Mye kan tale for å stille fakultetene fritt mht. om en ønsker instituttstyre eller ikke. Universitetsstyret delegerer til budsjettenhetene (fakultetene), og når budsjett tildeles følger forutsetninger og resultatkrav. Det kan argumenteres for at styret bør overlate til budsjettenhetene selv å fastsette egen organisering. Størrelsen på instituttene varierer fra under 10 ansatte til mye over 100 ansatte. De minste instituttene kan sammenlignes med faggrupper under de største instituttene, og graden av delegasjon fra fakultetet til instituttet varierer. Universitetsdirektøren ser samtidig fordeler med å ha styreorganer også på instituttnivået. Dette sikrer formalisering av deltakelsen fra ansatte og studenter. Ut fra sammensetningen av fakultetsstyret kan det også argumenteres for at instituttstyrer bidrar til å ivareta de demokratiske aspektene, jf. ovenfor. Noen av høringsuttalelsene peker på at det er ønskelig med en viss frihet for fakultetene til selv å fastsette den interne organisering. Universitetsdirektøren vil etter en samlet vurdering anbefale at fakultetsstyret selv bestemmer hvorvidt det skal være instituttstyrer eller ikke.

Dekan og instituttleder vil etter denne modellen være leder for henholdsvis fakultetsstyret og instituttstyret. Dette innebærer at enhetlig leder vil ha ansvaret for saksforberedelse, møteledelse, iverksetting samt lede styrets kontroll av virksomheten som en selv leder. Universitetsdirektøren har tidligere, i sak S 46-04 Oppfølging av forslag til ny lov om universiteter og høgskoler (Ot prp nr 79 (2003-2004)), reist spørsmål om det er heldig at disse nevnte rollene blir samlet i én og samme person. Universitetsdirektøren vil slutte seg til prosjektgruppens forslag, og legger vekt på at kontroll- og tilsynsfunksjonen vil bli ivaretatt at universitetsstyret. Deler av kontrollaspektet vil også kunne ivaretas ved innføring av kvalitetssikringssystemer. Alternativet der rollen som enhetlig leder (daglig leder) og styreleder deles mellom to personer rekruttert fra samme enhet, mener universitetsdirektøren vil være mer problematisk ut fra ønsket om styrket faglig ledelse.

Prosjektgruppen foreslår at fakultets- og instituttstyrene skal være overordnet daglig leder bare på klart definerte områder som budsjett-, strategi- og tilsettingssaker. Universitetsdirektøren forstår dette slik at styrenes ansvarsområde innskrenkes sammenlignet med dagens situasjon. Universitetsdirektøren mener at ansvars-/oppgavefordelingen mellom leder og styret etter dette vil kunne bli mer uklar. Det kan være uklart hva som er en budsjettsak og hvilke saker som er av strategisk art. Ved uenighet vil en kunne få debatter om styrets mandat og prosedyre, før realitetsdiskusjonen. Det kan argumenteres for at enhver beslutning som medfører kostnader, har en budsjettmessig konsekvens, og er dermed en sak som styret kan vurdere. Videre kan det argumenteres for at en tilsynelatende enkel forvaltningssak vedrørende en student, har konsekvenser utover den ene saken (presedens) som gjør at saken kan sies å være av strategisk art. Universitetsdirektøren mener det er viktig å fastslå hvilken instans som er tillagt forvaltningen innen de ulike områder, dvs. hvem skal treffe enkeltvedtak. Dette har blant annet betydning for saksbehandlingsprosessen ved en eventuell klage. I dag er en lang rekke saker delegert til fakultetene, dvs til fakultetsstyrene som igjen kan ha delegert myndigheten videre til administrasjonen, dekan, studieutvalg og lignende. Når administrasjonen eller dekan treffer vedtak på disse feltene, gjør de dette på fakultetsstyrets ansvar, og fakultetsstyret kan trekke tilbake delegasjonen generelt og i enkeltsaker. Alle instanser ved Universitetet handler etter fullmakt fra universitetsstyret. Skal universitetsstyret delegere forvaltningsområder, må det gjøres klart gjennom instruks og delegasjonsvedtak hvem forvaltningen/myndigheten er lagt til. For fakultetets vedkommende må det gjøres klart om det delegeres til fakultetsstyret eller dekanen. Delegeres det til dekanen, hvilket vil være riktig innen de fleste forvaltningsområder ut fra prosjektgruppens forslag, vil ikke fakultetsstyret kunne overprøve dekanen.

Som tidligere nevnt forstår universitetsdirektøren prosjektgruppens forslag slik at det innebærer at den myndighet som i dag er tillagt fakultets- og instituttstyrene i forbindelse med forvaltningen av utdannings- og forskningsvirksomheten, tillegges hhv. dekanen og instituttlederen. Dette vil eksempelvis gjelde fastsettelse/endring av studieplaner, fastsettelse av utfyllende regler til alle sentrale forskrifter, avgjørelse av diverse søknader og klagesaker, innpassing og permisjon fra studiene, oppnevning av sensorer, avgjørelse om det skal holdes ekstraordinær eksamen, avgjørelse om privatister kan ta eksamen i et emne samt prioritering i faglige spørsmål som anskaffelse av avansert vitenskapelig utstyr, søknader til NFR og EU m v.

Universitetsdirektøren er enig i beveggrunnen bak å innskrenke styrenes myndighet og ansvar, men er usikker på om dette er den mest hensiktsmessige måten å gjøre dette på. Dersom fakultetsstyrenes ansvar begrenses i for stor grad, vil fakultetsstyrene i praksis være tilnærmet et råd for dekanen, og da mener universitetsdirektøren at det er bedre å etablere en ordning med fakultetsråd, og ikke fakultetsstyre. Det kan argumenteres for at det beste vil være at fakultets- og instituttstyrene selv arbeider med egen arbeidsmåte og hvilket detaljeringsnivå det ønsker å arbeide på. Når universitetsstyret, sannsynligvis i styremøte 19. mai, skal fastsette instrukser for dekan, instituttleder og styrene, må styret ta stilling til det som her er nevnt. Imidlertid er det viktig at styret ved fastsettelsen av styrings- og ledelsesstrukturen på fakultets- og instituttnivå også drøfter myndighetsforholdene, om enn på et noe mer overordnet nivå.

Prosjektgruppen foreslår at dekanen rekrutteres gjennom flertallsvalg ved fakultetet og tilsettes av universitetsstyret etter valg og innstilling ved fakultetet. Forslaget er utformet etter ”mal” fra departementets utkast til ny universitets- og høyskolelov hvor det var foreslått en ordning hvor valgt rektor skulle tre inn i en åremålsstilling. Dette er imidlertid ikke en ordning som p.t. er vedtatt av Stortinget for noen lederstillinger. Normalordningen for tilsetting i staten er at tilsettingen (også åremålstilsetting) skjer ved enkeltvedtak truffet av kompetent organ, for Universitetets vedkommende ett av styringsorganene. Universitetsdirektøren kan ikke anbefale en ordning hvor tilsettingsorganet gis et bundet mandat når det skal tilsettes, dvs. at et valgresultat ikke bør være bindende for universitetsstyrets tilsettingsutvalg. Universitetsdirektøren forstår det også slik at departementets opprinnelige lovforslag om at valgt rektor skulle tre inn i en åremålsstilling, i lovprosessen ble vurdert som problematisk og sannsynligvis derfor ble tatt bort fra loven.

Universitetsdirektøren vil videre fraråde valg til lederstillinger med dette komplekse faglig-administrative lederansvaret, som bl.a. inkluderer ansvar for faglig utvikling og forskningsledelse, utdannings- og forskningsadministrasjon, personalledelse og utøvelse av arbeidsgiveransvar, helse, miljø og sikkerhet og økonomi- og virksomhetsstyring. Det bør ikke være slik at større eller mindre tilfeldigheter kan komme til å avgjøre hvem som skal besette disse stillingene. 

I sak S 08-05 foreslo universitetsdirektøren å benytte valg i utvelgelsesprosessen, men hvor tilsettingsorganet skulle godkjenne kandidatene før valget og hvor valgresultatet skulle være innstillingen. Universitetsdirektøren ser at dette forslaget har uheldige sider, og det ble også kritisert i forrige styremøte. Dersom valgresultatet ikke blir fulgt av tilsettingsorganet, kan vi risikere at ansatte og studenter føler at de blir holdt for narr, og det vil være vanskelig å mobilisere til valg senere. Det vil også kunne være belastende for de enkeltpersoner det måtte gjelde, å være gjenstand for valg, for senere å kunne bli vraket av tilsettingsorganet. Dette siste kan avhjelpes ved at kandidatene på forhånd godkjennes av tilsettingsorganet, slik universitetsdirektøren tidligere har foreslått. Hovedinnvendingen mot dette er at dersom noen kandidater som nomineres, ikke aksepteres av tilsettingsutvalget, kan også dette føre til reaksjoner fra ansatte og studenter, og respekten for ordningen vil kunne bli svekket. 

Universitetsdirektøren har kommet til at det beste vil være å gjennomføre en mest mulig ordinær tilsettingsprosess for dekanstillingene, dersom enhetlig ledelse blir valgt. En tilsetting vil klargjøre styringslinjene og det blir klarere fra hvem mandatet kommer fra, og hvilket organ lederen er ansvarlig overfor. For tilsatt leder kan det også være lettere å treffe upopulære beslutninger enn om lederen er valgt, og gjennom valget har en forpliktelse overfor kollegene som har valgt en. Dekanstillingene bør derfor lyses ut, og universitetsdirektøren foreslår at universitetsledelsen avgjør, etter innstilling fra fakultetsstyret, om stillingene skal lyses ut eksternt eller internt.

Videre bør universitetsledelsen oppnevne bedømmelseskomité som vurderer søkernes kvalifikasjoner og avgir innstilling til universitetsstyrets tilsettingsutvalg, som gjør vedtak om åremålstilsetting. Bedømmelseskomitéen bør blant annet være sammensatt med en representant fra gruppen undervisnings- og forskertilsatte ved fakultetet, en representant fra gruppen teknisk-administrativt tilsatte ved fakultetet samt én studentrepresentant. Dersom en søker til stillingen ikke tidligere er vurdert for undervisnings- og forskerstilling, må det selvsagt først gjennomføres en ordinær vurdering av vedkommendes faglige kvalifikasjoner før søkerens egnethet vurderes. Etter lovforslaget § 6-4 kan åremålsperioden settes til mellom fire og seks år, og maksimal åremålsperiode er tolv år. Universitetsdirektøren foreslår at tilsettingen skjer for en periode på fire år, med mulighet for inntil to nye perioder á fire år.

Prosjektgruppen foreslår intern eller ekstern utlysning av instituttlederstillingen. Universitetsdirektøren er enig i dette. Det foreslås videre at instituttledere tilsettes av fakultetsstyret, Etter universitetsdirektørens vurdering bør ikke fakultetsstyret tilsette instituttlederne dersom det skal bestå av samtlige instituttledere ved fakultetet. Tilsettingen bør da skje i universitetsstyrets tilsettingsutvalg. Stillingenes viktighet tilsier også dette. Universitetsdirektøren foreslår at fakultetsstyret oppnevner en bedømmelseskomité som vurderer søkernes kvalifikasjoner og avgir innstilling. Bedømmelseskomitéen bør, som ovenfor, blant annet være sammensatt med en representant fra gruppen undervisnings- og forskertilsatte ved instituttet, en representant fra gruppen teknisk-administrativt tilsatte ved fakultetet, samt én studentrepresentant. Også for disse stillingene må det om nødvendig gjennomføres en ordinær vurdering av faglige kvalifikasjoner før egnethetsvurderingen. Fakultetsstyret bør gis frihet mht hvordan prosessen for øvrig skal være.

Universitetsdirektøren ser det som lite problematisk at det er en delt ledelsesstruktur på institusjonsnivået og en enhetlig ledelsesstruktur på fakultetsnivået. Ved en slik omlegging, som prosjektgruppa foreslår, må rapporteringsveiene klart fremgå av instrukser. Det må også etableres hensiktsmessige ledelsesfora, f.eks. en toppledergruppe med rektor, prorektor, universitetsdirektør, assisterende universitetsdirektør og dekanene. Det er ikke alltid lett å skille mellom administrative og faglige saker, og det kan være situasjoner hvor dekanene kan bli usikre på om de skal henvende seg til rektor eller direktør. Det må imidlertid understrekes at rektor og direktør – som i dag – må arbeide som et team, og den nærmere avklaring av samarbeidsforholdene i toppledergruppen må denne gruppen arbeide med for å finne de mest hensiktsmessige arbeidsformer. Når det her påpekes en mulig uklarhet, må det samtidig påpekes den uklarhet som i dag eksisterer mellom faglig og administrativ ledelse på fakultetsnivå, og som er trukket frem av prosjektgruppen.

Alternativ III – Modell for delt ledelse på fakultetsnivået og enhetlig ledelse på instituttnivået

Den siste modellen innebærer at dagens ordning med todelt ledelse på fakultetsnivået videreføres og at det innføres enhetlig ledelse på instituttnivået. Styrker og svakheter ved denne modellen på fakultetsnivået vil stort sett være de samme som for dagens modell, mens styrker og svakheter på instituttnivået vil for det meste være de samme som for prosjektgruppens anbefalte modell. Instituttleder vil kunne få en mer krevende rolle i denne modellen. Instituttene er etter styrets bestemmelse ansvarlig for undervisning, forskning, faglig utviklingsarbeid og annen faglig virksomhet på bestemte fagområder, og instituttleder vil i den daglige ledelsen av denne virksomheten ha to overordnede (dekan og fakultetsdirektør). 

Dersom denne modellen velges, må instituttlederen forholde seg til dekanen i faglige spørsmål og til fakultetsdirektøren i administrative saker. Det varierer fra fakultet til fakultet mht. hvorvidt dette vil innebære store forskjeller fra dagens situasjon. Størrelsen på fakultetene er ulike, administrasjonen ved fakultetet er organisert ulikt, og det varierer i hvilken grad ulike saker er delegert fra fakultetsnivået til instituttene. Universitetsdirektøren vurderer også denne modellen som uproblematisk. Instituttlederen vil ha et administrativt apparat, hvis størrelse vil variere avhengig av størrelse og kompleksitet på instituttet, og vil rapportere dels til dekanen og dels til fakultetsdirektør.

Kostnader 

Prosjektgruppen har pekt på behovet for å vurdere en forbedring av gjeldende lønns- og arbeidsbetingelser for faglige ledere. Universitetsdirektøren har i høringsrunden forut for saken om styring og ledelse bedt om særskilte merknader til dette. I sak S 24-05 Lønns- og arbeidsbetingelser for dekaner/høgskolerektor og instituttledere gis en gjennomgang av gjeldende ordninger for faglige ledere og vurdering av mulige endringer/forbedringer. Universitetsdirektøren ser det som nødvendig med en gjennomgang av lønns- og arbeidsbetingelsene nå, uavhengig av hvilken styrings- og ledelsesordning som styret velger.

Oppsummering

Universitetsdirektøren vil understreke Universitetets komplekse karakter hvor flere – og til dels motstridende - hensyn må ivaretas. Dette er også påpekt av prosjektgruppen. Universitetets styrings- og ledelsesstruktur vil derfor måtte bestå av elementer vi kan kjenne igjen fra ulike styrings- og ledelsesmodeller fra andre offentlige og private virksomheter, dvs at strukturen vil kunne fremstå som en kombinasjonsmodell.

I tabellene nedenfor gis det en oppsummering av likheter og ulikheter mellom de tre modellene beskrevet ovenfor. Tabell 1 viser fakultetsnivået og tabell 2 viser instituttnivået. 

Tabell 1. Fakultetsnivået.

	
	Alt. I – dagens modell
	Alt. II – enhetlig ledelse
	Alt. III – delt/enhetlig ledelse

	Daglig ledelse
	Todelt ledelse - dekan og fakultetsdirektør
	Enhetlig ledelse - dekan
	Todelt ledelse - dekan og fakultetsdirektør

	Faglig leder - ansvar og myndighet
	Faglig virksomhet (ingen endring)
	Utvidet ansvar og myndighet - både faglig og administrativ 
	Faglig virksomhet (ingen endring)

	Faglig leder - rekruttering
	Valgt 
	Åremålstilsatt 
	Valgt 

	Faglig leder 
	Faglig aktiv
	Faglig aktiv
	Faglig aktiv

	Administrativ leder (fakultetsdirektør) - ansvar og myndighet 
	Administrasjon (ingen endring). Selvstendig ansv.område
	Underordnet enhetlig leder. Mindre selvstendig ansv.område og mynd.utøvelse 
	Administrasjon (ingen endring). Selvstendig ansv.område

	Arbeidsoppgaver administrasjon
	Ingen endring
	Hovedsakelig ingen endring

	Ingen endring

	Styret
	Fakultetsstyret
	Fakultetsstyret
	Fakultetsstyret

	Sammensetning av styret
	Grupperepresentasjon der vitenskapelige ansatte har flertall
. Med instituttledere.
	Grupperepresentasjon der vitenskapelige ansatte har flertall. Med instituttledere.
	Grupperepresentasjon der vitenskapelige ansatte har flertall. Med instituttledere.

	Styret – ansvar og myndighet
	Ingen endring
	Kun budsjett-, strategi- og tilsettingssaker (innskrenkning av ansvar og myndighet) 
	Ingen endring

	Styreleder
	Dekan
	Dekan
	Dekan

	Styremedlemmer
	Valgt
	Valgt

	Valgt


Tabell 2. Instituttnivået

	
	Alt. I – dagens modell
	Alt. II – enhetlig ledelse
	Alt. III – delt/enhetlig ledelse

	Daglig ledelse
	Todelt ledelse - instituttleder og administrativ leder
	Enhetlig ledelse - instituttleder
	Enhetlig ledelse - instituttleder

	Faglig leder - ansvar og myndighet 
	Faglig virksomhet (ingen endring)
	Utvidet ansvar og myndighet - både faglig og administrativ
	Både faglig og administrativ virksomhet (utvidet)

	Faglig leder - rekruttering
	Valgt 
	Åremålstilsatt 
	Åremålstilsatt

	Faglig leder
	Faglig aktiv
	Faglig aktiv
	Faglig aktiv

	Administrativ leder (kontorsjef) - ansvar og myndighet 
	Administrasjon (ingen endring)
	Underordnet enhetlig leder. Mindre selvstendig ansv.område og myndighet
	Underordnet faglig leder (mer begrenset)

	Arbeidsoppgaver administrasjon
	Ingen endring
	Hovedsakelig ingen endring

	Hovedsakelig ingen endring7

	Styret
	Instituttstyre
	Instituttstyre
	Instituttstyre

	Sammensetning av styret
	Grupperepresentasjon der vitenskapelige ansatte har flertall
	Grupperepresentasjon der vitenskapelige ansatte har flertall
	Grupperepresentasjon der vitenskapelige ansatte har flertall

	Styret – ansvar og myndighet
	Ingen endring
	Kun budsjett-, strategi- og tilsettingssaker (innskrenkning av ansvar og myndighet) 
	Kun budsjett-, strategi- og tilsettingssaker (innskrenkning av ansvar og myndighet)

	Styreleder
	Instituttleder
	Instituttleder
	Instituttleder

	Styremedlemmer
	Valgt
	Valgt
	Valgt


Uavhengig av hvilken styrings- og ledelsesmodell som blir valgt, må det senere legges frem en egen sak for universitetsstyret om instrukser for dekaner, instituttledere, fakultetsstyrer og instituttstyrer.

Med bakgrunn i universitetsstyrets debatt i møter og ut fra modellene som er beskrevet i saksfremlegget, legger universitetsdirektøren frem tre alternative innstillinger til vedtak. 

Innstilling til vedtak

Alternativ I – delt ledelse på fakultets- og instituttnivå

1. Styrings- og ledelsesstrukturen på fakultetsnivået skal være organisert med en dekan, som leder fakultetets faglige virksomhet, en fakultetsdirektør som leder fakultetets administrative virksomhet, og med et fakultetsstyre. Fakultetsstyret skal ha 5, 7, 9, 11, 13 eller 15 medlemmer. Fakultetsstyret ledes av dekan og består for øvrig av samtlige instituttledere ved fakultetet. Dekan og instituttledere inngår i gruppen fast tilsatte i undervisnings- og forskerstilling, jf. fordelingen nedenfor. Dersom det delegerende organ enstemmig ikke bestemmer noe annet, skal minst 20 % av fakultetsstyrets medlemmer velges av og blant studentene ved fakultetet. Der dette ikke utgjør mer enn ett medlem, skal studentene ha rett til å møte med ytterligere en student med tale- og forslagsrett. Videre skal sammensetningen for andre grupper være basert på følgende fordeling:

Fast tilsatte i undervisnings- og forskerstilling: 
51 - 61 %

Midlertidig tilsatte i undervisnings- og forskerstilling: 
0 - 10 %

Teknisk og administrativt tilsatte: 
5 - 25 %

Representanter for praksisopplæring: 
0 - 20 %

Eksterne medlemmer: 
0 - 20 %

Universitetsledelsen gis fullmakt til å avgjøre, etter innstilling fra fakultetsstyret, eventuelle avvik fra nevnte størrelse eller sammensetning av fakultetsstyret. 

2. Dekan velges for en periode på fire år blant de fast ansatte i undervisnings- og forskerstilling ved fakultetet. Ingen kan gjenvelges som dekan hvis vedkommende vil ha fungert i dette vervet i et sammenhengende tidsrom på åtte år ved den nye valgperiodens begynnelse. 

3. Styrings- og ledelsesstrukturen på instituttnivået skal være organisert med en instituttleder, som leder instituttets faglige virksomhet, og med et instituttstyre. Instituttstyret ledes av instituttleder. Fakultetsstyret bestemmer instituttstyrets størrelse og sammensetning innenfor rammene for fakultetsstyrets størrelse og sammensetning og universitets- og høgskolelovens rammer. 

4. Instituttleder velges for en periode på fire år blant de fast ansatte i undervisnings- og forskerstilling ved instituttet. Ingen kan gjenvelges som instituttleder hvis vedkommende vil ha fungert i dette vervet i et sammenhengende tidsrom på åtte år ved den nye valgperiodens begynnelse.

5. Universitetsdirektøren bes legge frem egen sak for universitetsstyret om instrukser for dekaner, instituttledere, fakultetsstyrer og instituttstyrer.

Alternativ II – enhetlig åremålstilsatt ledelse på fakultets- og instituttnivå

1. Styrings- og ledelsesstrukturen på fakultetsnivået skal være organisert med en dekan, som leder fakultetets samlede virksomhet, og med et fakultetsstyre. Fakultetsstyret skal ha 5, 7, 9, 11, 13 eller 15 medlemmer. Fakultetsstyret ledes av dekan og består for øvrig av samtlige instituttledere ved fakultetet. Dekan og instituttledere inngår i gruppen fast tilsatte i undervisnings- og forskerstilling, jf. fordelingen nedenfor. Dersom det delegerende organ enstemmig ikke bestemmer noe annet, skal minst 20 % av fakultetsstyrets medlemmer velges av og blant studentene ved fakultetet. Der dette ikke utgjør mer enn ett medlem, skal studentene ha rett til å møte med ytterligere en student med tale- og forslagsrett. Videre skal sammensetningen for andre grupper være basert på følgende fordeling:

Fast tilsatte i undervisnings- og forskerstilling: 
51 - 61 %

Midlertidig tilsatte i undervisnings- og forskerstilling: 
0 - 10 %

Teknisk og administrativt tilsatte: 
5 - 25 %

Representanter for praksisopplæring: 
0 - 20 %

Eksterne medlemmer: 
0 - 20 %

Universitetsledelsen gis fullmakt til å avgjøre, etter innstilling fra fakultetsstyret, eventuelle avvik fra nevnte størrelse eller sammensetning av fakultetsstyret.

2. Universitetsledelsen avgjør, etter innstilling fra fakultetsstyret, om dekanstillingen skal lyses ut internt eller eksternt, og oppnevner bedømmelseskomité som vurderer søkernes kvalifikasjoner og avgir innstilling til universitetsstyrets tilsettingsutvalg, som gjør vedtak om åremålstilsetting av dekan. Bedømmelseskomitéen skal blant annet være sammensatt med en representant fra gruppen undervisnings- og forskertilsatte ved fakultetet, en representant fra gruppen teknisk-administrativt tilsatte ved fakultetet samt én studentrepresentant. Tilsettingen skjer for en periode på fire år, med mulighet for inntil to nye perioder á fire år. Universitetsledelsen fastsetter arbeidsavtalene til dekanene.

3. På instituttnivået skal det være en instituttleder, som leder instituttets samlede virksomhet. Fakultetsstyret bestemmer hvorvidt det skal være et instituttstyre eller ikke. Et eventuelt instituttstyre ledes av instituttleder. Fakultetsstyret bestemmer instituttstyrets størrelse og sammensetning innenfor rammene for fakultetsstyrets størrelse og sammensetning og universitets- og høgskolelovens rammer. 

4. Fakultetsstyret avgjør om instituttlederstillingen skal lyses ut internt eller eksternt, og oppnevner bedømmelseskomité som vurderer søkernes kvalifikasjoner og avgir innstilling til universitetsstyrets tilsettingsutvalg, som gjør vedtak om åremålstilsetting av instituttleder. Bedømmelseskomitéen skal blant annet være sammensatt med en representant fra gruppen undervisnings- og forskertilsatte ved instituttet, en representant fra gruppen teknisk-administrativt tilsatte ved fakultetet, samt én studentrepresentant. Tilsettingen skjer for en periode på fire år, med mulighet for inntil to nye perioder á fire år. Dekanen fastsetter arbeidsavtalene til instituttlederne, og avtalene skal regulere den tiden som skal settes av til de ulike arbeidsoppgavene: forskning, undervisning og ledelse.

5. Universitetsdirektøren bes legge frem egen sak for universitetsstyret om instrukser for dekaner, instituttledere, fakultetsstyrer og instituttstyrer.

Alternativ III – delt ledelse på fakultetsnivå og enhetlig åremålstilsatt ledelse på instituttnivå

1. Styrings- og ledelsesstrukturen på fakultetsnivået skal være organisert med en dekan, som leder fakultetets faglige virksomhet, en fakultetsdirektør som leder fakultetets administrative virksomhet, og med et fakultetsstyre. Fakultetsstyret skal ha 5, 7, 9, 11, 13 eller 15 medlemmer. Fakultetsstyret ledes av dekan og består for øvrig av samtlige instituttledere ved fakultetet. Dekan og instituttledere inngår i gruppen fast tilsatte i undervisnings- og forskerstilling, jf. fordelingen nedenfor. Dersom det delegerende organ enstemmig ikke bestemmer noe annet, skal minst 20 % av fakultetsstyrets medlemmer velges av og blant studentene ved fakultetet. Der dette ikke utgjør mer enn ett medlem, skal studentene ha rett til å møte med ytterligere en student med tale- og forslagsrett. Videre skal sammensetningen for andre grupper være basert på følgende fordeling:

Fast tilsatte i undervisnings- og forskerstilling: 
51 - 61 %

Midlertidig tilsatte i undervisnings- og forskerstilling: 
0 - 10 %

Teknisk og administrativt tilsatte: 
5 - 25 %

Representanter for praksisopplæring: 
0 - 20 %

Eksterne medlemmer: 
0 - 20 %

Universitetsledelsen gis fullmakt til å avgjøre, etter innstilling fra fakultetsstyret, eventuelle avvik fra nevnte størrelse eller sammensetning av fakultetsstyret.

2. Dekan velges for en periode på fire år blant de fast ansatte i undervisnings- og forskerstilling ved fakultetet. Ingen kan gjenvelges som dekan hvis vedkommende vil ha fungert i dette vervet i et sammenhengende tidsrom på åtte år ved den nye valgperiodens begynnelse. 

3. På instituttnivået skal det være en instituttleder, som leder instituttets samlede virksomhet. Fakultetsstyret bestemmer hvorvidt det skal være et instituttstyre eller ikke. Et eventuelt instituttstyre ledes av instituttleder. Fakultetsstyret bestemmer instituttstyrets størrelse og sammensetning innenfor rammene for fakultetsstyrets størrelse og sammensetning og universitets- og høgskolelovens rammer. 

4. Fakultetsstyret avgjør om instituttlederstillingen skal lyses ut internt eller eksternt, og oppnevner bedømmelseskomité som vurderer søkernes kvalifikasjoner og avgir innstilling til universitetsstyrets tilsettingsutvalg, som gjør vedtak om åremålstilsetting av instituttleder. Bedømmelseskomitéen skal blant annet være sammensatt med en representant fra gruppen undervisnings- og forskertilsatte ved instituttet, en representant fra gruppen teknisk-administrativt tilsatte ved fakultetet, samt én studentrepresentant. Tilsettingen skjer for en periode på fire år, med mulighet for inntil to nye perioder á fire år. Dekanen fastsetter arbeidsavtalene til instituttlederne, og avtalene skal regulere den tiden som skal settes av til de ulike arbeidsoppgavene: forskning, undervisning og ledelse.

5. Universitetsdirektøren bes legge frem egen sak for universitetsstyret om instrukser for dekaner, instituttledere, fakultetsstyrer og instituttstyrer.

Rektor framsatte følgende forslag til vedtak:

1. Styrings- og ledelsesstrukturen på fakultetsnivået skal være organisert med en dekan, som leder fakultetets samlede virksomhet, og med et fakultetsstyre. Fakultetsstyret skal ha minst 5 medlemmer og alltid være sammensatt med et antall som ikke er delelig med 2. Fakultetsstyret ledes av dekan og består for øvrig av samtlige instituttledere ved fakultetet. Dekan og instituttledere inngår i gruppen fast tilsatte i undervisnings- og forskerstilling, jf. fordelingen nedenfor. Dersom det delegerende organ enstemmig ikke bestemmer noe annet, skal minst 20% av fakultetsstyrets medlemmer velges av og blant studentene ved fakultetet. Der dette ikke utgjør mer enn ett medlem, skal studentene ha rett til å møte med ytterligere en student med tale- og forslagsrett. Videre skal sammensetningen for andre grupper være basert på følgende fordeling:

Fast tilsatte i undervisnings- og forskerstilling:

51-61%

Midlertidig tilsatte i undervisnings- og forskerstilling:
  0-10%

Teknisk og administrativt tilsatte:



  5-25%

Studenter:





       minst 20%

Eventuell ekstern representasjon:



  0-20%

2. Dekan velges for en periode på fire år blant de fast tilsatte i undervisnings- og forskerstilling ved fakultetet. Ingen kan gjenvelges som dekan hvis vedkommende vil ha fungert i dette vervet i et sammenhengende tidsrom på tolv år ved den nye valgperiodens begynnelse.

3. På instituttnivået skal det være en instituttleder, som leder instituttets samlede virksomhet. Instituttstyret ledes av instituttleder. Fakultetsstyret bestemmer instituttstyrets størrelse og sammensetning innenfor universitets- og høgskolelovens rammer.

4. Fakultetsstyret avgjør om instituttlederstillingen skal lyses ut internt eller eksternt, og oppnevner bedømmelseskomité som vurderer søkernes kvalifikasjoner og avgir innstilling til universitetsstyrets tilsettingsutvalg, som gjør vedtak om åremålstilsetting av instituttleder. Bedømmelseskomiteen skal blant annet være sammensatt med en representant fra gruppen undervisnings- og forskertilsatte ved instituttet, en representant fra gruppen teknisk-administrativt tilsatte ved fakultetet, samt en studentrepresentant. Eventuelle eksterne kandidater skal også bedømmes faglig av en komité med vanlig sammensetning som for tilsetting i ordinær undervisnings- og forskerstilling. Fakultetsstyrene skal legge til rette for at instituttets ansatte trekkes aktivt med i rekrutteringsprosessen. Tilsettingen skjer for en periode på fire år, med mulighet for inntil to nye perioder á fire år. Dekanen fastsetter arbeidsavtalene til instituttlederne, og avtalene skal regulere den tiden som skal settes av til de ulike arbeidsoppgavene: forskning, undervisning og ledelse.

5. Universitetsdirektøren bes legge frem egen sak for universitetsstyret om instrukser for dekaner, fakultetsdirektører (ledere for administrasjonen), instituttledere, fakultetsstyrer og instituttstyrer.

Universitetsdirektøren framsatte følgende forslag til vedtak:

1. Styrings- og ledelsesstrukturen på fakultetsnivået skal være organisert med en dekan/høgskolerektor, som leder fakultetets/høgskolens faglige virksomhet, en fakultetsdirektør/høgskoledirektør som leder hhv fakultetets/høgskolens administrative virksomhet, og med et fakultetsstyre/høgskolestyre. Fakultetsstyret/høgskolestyret skal ha minst 5 medlemmer og alltid være sammensatt med et antall som ikke er delelig med 2. Fakultetsstyret/høgskolestyret ledes av hhv dekan/høgskolerektor og består av valgte representanter for de fast tilsatte i undervisnings- og forskerstilling, teknisk og administrativt tilsatte og studenter, eventuelt også av representanter for midlertidig tilsatte i undervisnings- og forskerstilling og ekstern representasjon. Sammensetningen av gruppene skal være basert på følgende fordeling:

Fast tilsatte i undervisnings- og forskerstilling 

og åremålstilsatte instituttledere: 
51 - 61 %

Teknisk og administrativt tilsatte: 
5 - 25 %

Studenter
minst 20 %

Midlertidig tilsatte i undervisnings- og forskerstilling: 
0 - 10 %

Eksterne medlemmer: 
0 - 20 %

De sittende fakultetsstyrer/høgskolestyre fastsetter størrelse og sammensetning av hhv fakultetsstyret/høgskolestyret for neste periode.

2. Dekan/høgskolerektor velges for en periode på fire år blant de fast ansatte i undervisnings- og forskerstilling ved hhv fakultetet/høgskolen. Ingen kan gjenvelges som dekan/høgskolerektor hvis vedkommende vil ha fungert i dette vervet i et sammenhengende tidsrom på åtte år ved den nye valgperiodens begynnelse. 

3. På instituttnivået skal det være en instituttleder, som leder instituttets samlede virksomhet. Fakultetsstyret/høgskolestyret bestemmer hvorvidt det skal være et instituttstyre eller ikke. Et eventuelt instituttstyre ledes av instituttleder. Fakultetsstyret/høgskolestyret bestemmer instituttstyrets størrelse og sammensetning innenfor universitets- og høgskolelovens rammer. 

4. Fakultetsstyret/høgskolestyret avgjør om instituttlederstillingen skal lyses ut internt eller eksternt, og oppnevner bedømmelseskomité som vurderer søkernes kvalifikasjoner og avgir innstilling til hhv fakultetsstyret/høgskolestyret, som gjør vedtak om åremålstilsetting av instituttleder. Bedømmelseskomiteen skal blant annet være sammensatt med en representant fra gruppen undervisnings- og forskertilsatte ved instituttet, en representant fra gruppen teknisk-administrativt tilsatte ved fakultetet/høgskolen, samt én studentrepresentant. Tilsettingen skjer for en periode på fire år, med mulighet for inntil to nye perioder á fire år. Fakultetsledelsen/høgskoleledelsen fastsetter arbeidsavtalene til instituttlederne, og avtalene skal regulere den tiden som skal settes av til de ulike arbeidsoppgavene: forskning, undervisning og ledelse.

5. Universitetsdirektøren bes legge frem egen sak for universitetsstyret om instrukser for dekaner, høgskolerektor, instituttledere, fakultetsstyrer, høgskolestyre og instituttstyrer. 

Det ble besluttet å stemme først over rektors forslag til vedtak.

Forslaget falt mot to stemmer (Aarbakke, Meland).

Deretter ble det stemt over universitetsdirektørens forslag til vedtak.

Enstemmig vedtatt.

Styret gjorde slikt enstemmig vedtak:

1. Styrings- og ledelsesstrukturen på fakultetsnivået skal være organisert med en dekan/høgskolerektor, som leder fakultetets/høgskolens faglige virksomhet, en fakultetsdirektør/høgskoledirektør som leder hhv fakultetets/høgskolens administrative virksomhet, og med et fakultetsstyre/høgskolestyre. Fakultetsstyret/høgskolestyret skal ha minst 5 medlemmer og alltid være sammensatt med et antall som ikke er delelig med 2. Fakultetsstyret/høgskolestyret ledes av hhv dekan/høgskolerektor og består av valgte representanter for de fast tilsatte i undervisnings- og forskerstilling, teknisk og administrativt tilsatte og studenter, eventuelt også av representanter for midlertidig tilsatte i undervisnings- og forskerstilling og ekstern representasjon. Sammensetningen av gruppene skal være basert på følgende fordeling:

Fast tilsatte i undervisnings- og forskerstilling 

og åremålstilsatte instituttledere: 
51 - 61 %

Teknisk og administrativt tilsatte: 
5 - 25 %

Studenter
minst 20 %

Midlertidig tilsatte i undervisnings- og forskerstilling: 
0 - 10 %

Eksterne medlemmer: 
0 - 20 %

De sittende fakultetsstyrer/høgskolestyre fastsetter størrelse og sammensetning av hhv fakultetsstyret/høgskolestyret for neste periode.

2. Dekan/høgskolerektor velges for en periode på fire år blant de fast ansatte i undervisnings- og forskerstilling ved hhv fakultetet/høgskolen. Ingen kan gjenvelges som dekan/høgskolerektor hvis vedkommende vil ha fungert i dette vervet i et sammenhengende tidsrom på åtte år ved den nye valgperiodens begynnelse. 

3. På instituttnivået skal det være en instituttleder, som leder instituttets samlede virksomhet. Fakultetsstyret/høgskolestyret bestemmer hvorvidt det skal være et instituttstyre eller ikke. Et eventuelt instituttstyre ledes av instituttleder. Fakultetsstyret/høgskolestyret bestemmer instituttstyrets størrelse og sammensetning innenfor universitets- og høgskolelovens rammer. 

4. Fakultetsstyret/høgskolestyret avgjør om instituttlederstillingen skal lyses ut internt eller eksternt, og oppnevner bedømmelseskomité som vurderer søkernes kvalifikasjoner og avgir innstilling til hhv fakultetsstyret/høgskolestyret, som gjør vedtak om åremålstilsetting av instituttleder. Bedømmelseskomiteen skal blant annet være sammensatt med en representant fra gruppen undervisnings- og forskertilsatte ved instituttet, en representant fra gruppen teknisk-administrativt tilsatte ved fakultetet/høgskolen, samt én studentrepresentant. Tilsettingen skjer for en periode på fire år, med mulighet for inntil to nye perioder á fire år. Fakultetsledelsen/høgskoleledelsen fastsetter arbeidsavtalene til instituttlederne, og avtalene skal regulere den tiden som skal settes av til de ulike arbeidsoppgavene: forskning, undervisning og ledelse.

5. Universitetsdirektøren bes legge frem egen sak for universitetsstyret om instrukser for dekaner, høgskolerektor, instituttledere, fakultetsstyrer, høgskolestyre og instituttstyrer. 

� Besl. O. nr. 45 (2004-2005), 28. februar 2005.


� Lov om universiteter og høgskoler med kommentarer 3. utgave 2000, Jan Fridthjof Bernt, side 84.


� Prosjektgruppens rapport side 15.


� Får delegert arbeidsoppgaver fra faglig leder.


� Innenfor dagens sammensetning av fakultetsstyret kan instituttlederne være medlem av styret. Dette gjelder ved Det medisinske fakultet og Det samfunnsvitenskapelige fakultet. Det samme vil gjelde for Det matematisk-naturvitenskapelige fakultet for neste valgperiode. 


� Instituttledere er medlemmer av fakultetsstyret. Rekrutteringen av instituttledere skjer med deltakelse fra de ansatte. 


� Får delegert arbeidsoppgaver fra faglig leder.

Personal- og økonomiavdelinga

side 20

